Ачуу жумуштары

Ачуу жумуштары - кендерди жер бетинен ачык казып алууда пайдалуу катмарлардын үстүндөгү тектерди алып таштоо. Кендин үстүндөгү тоо тектер катуу болгондо, ачуу жумуштары жардыруу аркылуу тектерди талкалап, аларды экскаватор менен транспорттук вагондорго жүктөө, ташуудан турат. Тоо тектери жумшак болсо, алар массивден экскватор менен казылып, талкалоо жана жүктөө жумуштары чогуу аткарылат. Катмарлуу кенташ (руда) горизонталь боюнча жана бир аз жантык жайланышканда, үстүндөгү тектердин калыңдыгы 35 мден ашпаса пайдасыз тоотектер карьердин бош орундарына экскватор менен оодарылып төгүлөт да, бардык процесстерди бир гана механизм аткарат. Ачуу жумуштары тектерди оодарып төгүүгө карата - туурасынан, узатасынан жана аралаш иштетүүлөр болуп бөлүнөт. Өркүндөтүлгөн жана механикалаштырылган ири жабдууларды колдонуу ачуу жумуштарынын наркын төмөндөтүп, пайдалуу казылмалардын үнөмдүү иштелишин камсыз кылат.

 Колдонулган адабияттар 
 “Кыргызстан”. Улуттук энциклопедия: 1-том. Башкы ред. Асанов Ү. А., Б.: Мамлекеттик тил жана энциклопедия борбору, 2006. ISBN 9967—14—046—1

Категория:Кен байлыктар